Es het zwäi byzantinische Flottenexpedizioone gee, bevor s zum ene Verdraag mit em Karl em Groosse choo isch, wo d Gränze vo de bäide Riich festgläit het. Venedig, Istrie, Dalmazie und Süditalie häi Byzanz ghöört, Rom, Ravenna und d Pentapolis em Frankeriich. Au het dr Nikephoros dr Kaiserditel vom Karl, wenn au nid «Kaiser vo de Römer», anerkennt, öbbis wo sich d Irene entschiide drgeege gweert het.  Im Oste het dr Kalif Harun ar-Raschid e baar Erfolg gege Byzanz ghaa. Dr Nikephoros het denn sälber en Armee aagfüert, het aber 804 bi Krasos in Frügie e schweeri Niiderlaag erlitte. D Araber si druf im Joor 806 in Chläiasie iigfalle. Zum Friide überchoo het dr Nikephoros 30000 Nomismata pro Joor müesse zaale und non e bsundrigi Chopfstüür für sich und si Soon.